
V E N D I M
Nr. 380, datë 12.8.1999

PËR DISA SHTESA DHE NDRYSHIME NË VENDIMIN E KËSHILLIT 
TË MINISTRAVE NR. 32, DATË 25.1.1999 “PËR DHËNIEN NË 
ENFITEOZË TË NDËRMARRJES SË PRODHIMIT TË ÇELIKUT ELBASAN”

Në mbështetje të nenit 100 të Kushtetutës dhe të ligjit nr. 8333, datë 23.4.1998 “Për një ndryshim në ligjin nr. 7512, datë 10.8.1991 “Për sanksionimin dhe mbrojtjen e pronës private, të nismës së lirë, të veprimtarive të pavarura dhe privatizimit””, me propozimin e Ministrisë së Ekonomisë Publike dhe Privatizimit, Këshilli i Ministrave

V E N D O S I:

Në vendimin e Këshillit të Ministrave nr. 32, datë 25. 1. 1999 bëhen këto ndryshime:
1. Pika 2 të ndryshohet si vijon:
“Përjashtimisht nga vendimi i  Këshillit të Ministrave nr. 430, datë 9.7.1998 “Për dhënien me qira të objekteve të ndërmarrjeve, shoqërive apo institucioneve shtetërore”, të ardhurat nga shpërblimi periodik mujor i kësaj kontrate të përdoren tërësisht (100 për qind), për një periudhë dy vjeçare, për trajtimin financiar të punonjësve që dalin të papunë nga lidhja e kësaj kontrate”.
2. Pas pikës 2 të shtohet pika 2/1 si vijon:
“Pas dy viteve të para, të ardhurat e kësaj kontrate do t’i nënshtrohen kritereve të përcaktuara në vendimin e Këshillit të Ministrave nr. 430, datë 9.7.1998 “Për dhënien me qira të objekteve të ndërmarrjeve, shoqërive apo institucioneve shtetërore””.
3. Efektet financiare të këtij vendimi fillojnë nga dita e hyrjes në fuqi të kësaj kontrate.
Ky vendim hyn në fuqi menjëherë.

